En 24-årig mand fra Aalborg blev udsat for et gaderøveri omkring klokken 01.15 natten til fredag. Han kom gående på Dalgasgade i Aalborg, da to mænd pludselig væltede ham omkuld og satte en fod på hans hoved. De to mænd stjal den 24-åriges iPhone og hans pung sammen med pinkoden til hans dankort. Den 24-årige ringede med det samme efter politiet og gav dem et signalement af de to røvere. Kun en time senere fik to betjente øje på nogle mænd i Jomfru Ane Gade i Aalborg, som svarede til signalementet af røverne. De tilbageholdt de to mænd, mens en anden patrulje hentede den 24-årige mand, som kunne fortælle, at det var de mænd, som havde overfaldet ham. Betjentene visiterede de to mænd og fandt både den 24-åriges telefon, hans pung og 1800 kroner, som netop var blevet hævet på hans dankort. De to mænd blev anholdt for gaderøveri. Der er tale om en 19-årig fra Løgstør og en 22-årig fra Grenå. De blev begge anbragt i detentionen, da de var påvirkede. De er begge i forvejen kendt af politiet. Der skal i løbet af fredagen tages stilling til, om de to mænd skal fremstilles i grundlovsforhør.
Blev overfaldet på åben gade af to mænd. Røverne tog både iPhone, pung og pinkode til dankortet.